Kangas on voittanut kuudesti ulkoratojen SM-kultaa. Vaasan Kalevan kisoissa 2013 hän voitti työnnettyään ensimmäisen kerran urallaan yli 19 metriä (19,07). Kuopion Kalevan kisoissa 2014 hän voitti tuloksella 19,22 m. Porin Kalevan kisoissa 2015 Kangas voitti mestaruuden uransa siihen mennessä toiseksi parhaalla tuloksella 19,73, joka hyväksyttiin protestin jälkeen. Oulun Kalevan kisoissa 2016 hän voitti kultaa tuloksella 19,38, Seinäjoen Kalevan kisoissa 2017 tuloksella 19,53 ja Lappeenrannassa 2019 tuloksella 18,33. Jyväskylän Kalevan kisoissa 2018 Kangas oli hopealla tuloksella 18,56 ja Turun Kalevan kisoissa 2020 tuloksella 18,21. Sisäradoilla hän on voittanut kultaa vuosina 2014, 2015, 2016, 2017, 2018 ja 2019 sekä saanut hopeaa 2020. Kyröskosken kuulakarnevaaleilla 2012 Kangas sijoittui neljänneksi miesten kuulassa silloisella ennätyksellään 17,85. Vuonna 2013 Kangas voitti kuulakarnevaalit tuloksella 18,92.